DA Den Europæiske Unions Tidende CE 84/932

(2004/C 84 E/1030)

SKRIFTLIG FORESPØRGSEL E-1033/04

af Ilda Figueiredo (GUE/NGL) til Kommissionen

(5. april 2004)

Om: Til forsvar for offentligt udlån på de portugisiske biblioteker

Jeg erfarede via en anmodning, der cirkulerer på internettet, at Europa-Kommissionen den 16. januar 2004 besluttede formelt at anmode Portugal, Spanien, Frankrig, Italien, Irland og Luxembourg om oplysninger om gennemførelsen på nationalt plan af offentlige udlånsrettigheder og udlejningsrettigheder og om bestemte rettigheder i forbindelse med direktiverne om ophavsret på området intellektuel ejendomsret.

Dette betyder, at der er risiko for, at der indføres en afgift på udlån af bøger og andre dokumenter på de portugisiske biblioteker, uanset om det drejer sig om offentlige biblioteker, skolebiblioteker, universitetsbiblioteker eller andre.

I et land som Portugal, hvor de økonomiske vanskeligheder og de spirende læsevaner vanskeliggør adgangen for store dele af samfundet til viden og kultur, ville en foranstaltning af denne art være katastrofal og kvæle den igangværende indsats for at fremme læsningen, og det ville være et skridt i den forkerte retning på vejen mod opkvalificering af portugiserne, så de med succes kan leve op til vidensamfundets udfordringer.

Jeg anmoder derfor Kommissionen om at oplyse mig om følgende:

1. Kan den bekræfte disse oplysninger? Hvilke foranstaltninger vil den i bekræftende fald træffe for at sikre borgerne fri og ubegrænset adgang til viden, tankefrihed, kultur og information?

2. Hvilke foranstaltninger påtænker den at træffe, så den nuværende ordning til fordel for biblioteker, arkiver, museer og lignende centre, der i dag nyder godt af den undtagelse, der findes i loven om intellektuel ejendomsret, fastholdes på nøjagtig samme vilkår, som i dag er fastsat i den portugisiske lovgivning, og som på den anden side er i overensstemmelse med den lovramme, der fastsættes af direktiv 92/100/EØF (1) om udlejnings- og udlånsrettigheder?

Svar afgivet på Kommissionens vegne afgivet af Frederik Bolkestein

(30. april 2004)

Rettighederne vedrørende offentlige udlån blev harmoniseret i 1 992 ved artikel 1 og 5 i Rådets direktiv 92/100/EØF af 19. november 1992 om udlejnings- og udlånsrettigheder samt om visse andre ophavsretsbeslægtede rettigheder i forbindelse med intellektuel ejendomsret. Dette rådsdirektiv blev enstemmigt vedtaget af medlemsstaterne.

Begrebet ret til offentligt udlån i direktivet (2) har til formål at bidrage til gennemførelsen af et egentligt indre marked for ophavsretligt beskyttede varer og tjenesteydelser under hensyntagen til medlemsstaternes forskellige traditioner for offentlige udlån. I denne forbindelse er det i direktivets artikel 5 fastsat, at medlemsstaterne kan gøre indskrænkninger i eneretten til offentligt udlån, såfremt i det mindste ophavsmændene oppebærer vederlag for sådant udlån. Medlemsstaterne kan derudover også fritage visse kategorier af udlånsinstitutioner for at betale vederlag.

Det er således muligt at finde en balance mellem det retfærdige og nødvendige vederlag til forfatterne og den bredest mulige adgang til kulturgoder og viden via offentligt udlån. Det blev i øvrigt også understreget den 16. september 2002 (3) af EU-kommissæren med ansvar for det indre marked ved offentliggørelsen af en rapport om anvendelsen af retten til offentligt udlån i den Europæiske Union (4). Han sagde,

at det var en udfordring at sørge for, at offentligheden havde permanent adgang til kulturgoder, og at sikre, at ophavsmændene til gengæld modtog en betaling, som gjorde det muligt for dem at fortsætte deres arbejde og give læserne glæde.

For at sikre denne balance og at direktivet anvendes korrekt, har Kommissionen ganske rigtigt indledt en overtrædelsesprocedure i henhold til EF-traktatens artikel 226 over for de medlemsstater, der ikke har gennemført artikel 1 og 5 i direktiv 92/100/EØF, eller som har gennemført bestemmelserne ukorrekt (og f.eks. har fritaget alle kategorier af udlånsinstitutioner for at betale vederlag (5)), hvilket er til ubestridelig skade for det indre markeds funktion og for rettighedshaverne. Det er nemlig Kommissionen, der som traktaternes vogter skal sikre sig, at den primære og afledte fællesskabsret gennemføres korrekt i sin helhed i alle medlemsstater.

Endvidere ønsker Kommissionen at anføre, at det ikke er dens opgave at foregribe eller fastsætte bestemmelser om de ordninger, der indføres på nationalt plan for at gennemføre ovennævnte direktiv. Dette ansvar er udelukkende medlemsstaternes, og de har meget fleksible muligheder for at iværksætte retten til offentlige udlån (6).

Kommissionen har imidlertid pligt til at kontrollere, at retten til offentlige udlån som harmoniseret af fællesskabslovgiveren faktisk gennemføres i alle medlemsstaterne.

(1) EUT L 346 af 22.11.1992, s. 61.

(2) Jf. afsnit 3.3 i Kommissionens rapport om retten til offentligt udlån i den Europæiske Union, KOM(2002) 502 endelig udg.

(3) Jf. pressemeddelelse IP/02/1303.

(4) Jf. ovennævnte rapport, fodnote 1.

(5) Jf. pressemeddelelse IP/04/60 af 16.1.2004.

(6) Jf. artikel 5 i direktiv 92/100/EØF og afsnit 3.3 og 3.4 i Kommissionens rapport KOM(2002) 502 endelig udg.